Tveir flugumferðarstjórar hjá dótturfélagi Isavia hafa verið kærðir fyrir að hafa nauðgað konu sem var nemandi í flugumferðarstjórn. Flugumferðarstjórarnir hafa verið reknir úr starfi.
Í yfirlýsingu frá Isavia segir að um sé að ræða alvarlegt atvik sem hafi átt sér stað í kjölfar skemmtunar á vegum Félags íslenskra flugumferðarstjóra í fyrra, en fyrst var greint frá málinu í fréttum Bylgjunnar í hádeginu. Um sé að ræða ólíðandi hegðun sem samrýmist engang veginn því sem Isavia ANS standi fyrir og að öllum hlutaðeigandi hafi verið boðin stuðningsúrræði vegna málsins. Flugumferðarstjórarnir tveir eru báðir karlmenn og samkvæmt heimildum fréttastofu hefur konan kært þá fyrir nauðgun. Flugumferðarstjórarnir störfuðu báðir í Flugstjórnarmiðstöðinni á Reykjavíkurflugvelli samkvæmt heimildum fréttastofu.